รัฐบาลไทย-ข่าวทำเนียบรัฐบาล-ธอส. ขานรับนโยบายรัฐมนตรีคลัง ขยายระยะเวลาช่วยเหลือสำหรับลูกค้าเดิมใน 7 มาตรการ ที่ได้รับผลกระทบ COVID-19 ถึง ธ.ค. 64
วันอังคารที่ 29 มิถุนายน 2564
ธอส. ขานรับนโยบายรัฐมนตรีคลัง ขยายระยะเวลาช่วยเหลือสําหรับลูกค้าเดิมใน 7 มาตรการ ที่ได้รับผลกระทบ COVID-19 ถึง ธ.ค. 64
ธอส. รับนโยบายรัฐมนตรีว่าการกระทรวงการคลัง ขยายระยะเวลาความช่วยเหลือลูกค้าเดิมที่อยู่ใน 7 มาตรการ และยังได้รับผลกระทบด้านรายได้จาก COVID-19 ออกไปอีก นานสูงสุด 7 เดือน หรือจนถึงวันที่ 31 ธันวาคม 2564
ธนาคารอาคารสงเคราะห์ รับนโยบายรัฐมนตรีว่าการกระทรวงการคลัง ขยายระยะเวลาความช่วยเหลือลูกค้าเดิมที่อยู่ใน 7 มาตรการ และยังได้รับผลกระทบด้านรายได้จาก COVID-19 ออกไปอีก นานสูงสุด 7 เดือน หรือจนถึงวันที่ 31 ธันวาคม 2564 อาทิ แบ่งจ่ายเงินงวดผ่อนชําระ (ตัดต้น ตัดดอก) ขยายระยะเวลาลดเงินงวดผ่อนชําระ และพักชําระหนี้ พักชําระเงินต้น และจ่ายเฉพาะดอกเบี้ยรายเดือน เป็นต้น เริ่มเปิดลงทะเบียนแจ้งความประสงค์เข้าร่วม 6 มาตรการผ่าน Application : GHB ALL หรือ GHB Buddy บน Application Line ได้ตั้งแต่วันที่ 1-29 กรกฎาคม 2564 ส่วนมาตรการที่ 12 ลงทะเบียนได้ที่ทุกสาขาทั่วประเทศ ตั้งแต่เดือนมิถุนายน-พฤศจิกายน 2564
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า เพื่อเป็นการดําเนินงานตามนโยบายของ นายอาคม เติมพิทยาไพสิฐ รัฐมนตรีว่าการกระทรวงการคลัง ที่ต้องการให้สถาบันการเงินเฉพาะกิจของรัฐ ช่วยเหลือลูกค้าประชาชนที่ยังคงได้รับผลกระทบด้านรายได้จากปัญหาการแพร่ระบาดของ COVID-19 คณะกรรมการธนาคาร โดย นายยุทธนา หยิมการุณ ประธานกรรมการธนาคาร จึงได้มีมติเห็นชอบให้ธนาคารขยายระยะเวลาความช่วยเหลือลูกค้าเดิม ที่อยู่ระหว่างการใช้มาตรการความช่วยเหลือฯ ของธนาคาร ตาม “โครงการ ธอส. รวมไทย สร้างชาติ ปี 2564” จํานวน 7 มาตรการ ไปสิ้นสุดความช่วยเหลือในวันที่ 31 ธันวาคม 2564 (จากเดิมสิ้นสุดความช่วยเหลือ 31 กรกฎาคม 2564) ซึ่งปัจจุบันมีจํานวนลูกค้าของ ธอส. ที่อยู่ระหว่างการรับความช่วยเหลือตามมาตรการรวมกว่า 143,100 บัญชี เงินต้นคงเหลือ 137,260 ล้านบาท โดยเปิดให้ลูกค้าลงทะเบียนแจ้งความประสงค์เพื่อขยายระยะเวลาความช่วยเหลือผ่าน Application : GHB ALL หรือ GHB Buddy บน Application Line ได้ตั้งแต่วันที่ 1-29 กรกฎาคม 2564 (ยกเว้นมาตรการที่ 12 ลงทะเบียนได้ตั้งแต่เดือนมิถุนายน-เดือนพฤศจิกายน 2564 ที่สํานักงานใหญ่ และสาขาทั่วประเทศ) ประกอบด้วย
มาตรการที่ 9, 10, 11 และ 11 New Entry : แบ่งจ่ายเงินงวดผ่อนชําระ (ตัดต้น ตัดดอก) เหลือ 25% หรือ 50% หรือ 75% ของเงินงวดผ่อนชําระในปัจจุบัน โดยทั้ง 4 มาตรการ ครอบคลุมกลุ่มลูกค้าที่อยู่ในมาตรการทั้งที่ มีสถานะบัญชีปกติ สถานะ NPL ลูกหนี้สถานะ NPL ที่อยู่ระหว่างการปรับโครงสร้างหนี้
มาตรการที่ 12 : ขยายระยะเวลาลดเงินงวดผ่อนชําระ และพักชําระหนี้ สําหรับลูกค้าผู้ประกอบการสินเชื่อแฟลตรายเดิมที่อยู่ในมาตรการความช่วยเหลือของธนาคาร ครอบคลุมลูกค้าผู้ประกอบการรายใหม่ที่มีสถานะบัญชีปกติ (ไม่เป็น NPL ณ วันที่ 1 มกราคม 2563)และไม่เคยเข้าร่วมมาตรการของธนาคารมาก่อน หากเป็นผู้ที่ได้รับผลกระทบจากการแพร่ระบาดของ COVID-19 ระลอกใหม่ สามารถเลือกจ่ายเงินงวดผ่อนชําระเหลือ 25% หรือ 50% หรือ 70% ของเงินงวดผ่อนชําระในปัจจุบัน (ตัดเงินต้นและดอกเบี้ย) หรือ เลือกพักชําระหนี้ หากได้รับกระทบรุนแรงที่ไม่สามารถประเมินกระแสเงินสดของกิจการ หรือไม่สามารถเปิดดําเนินกิจการได้ตามปกติ โดยสามารถลงทะเบียนได้ตั้งแต่เดือนมิถุนายน-เดือนพฤศจิกายน 2564 และได้รับสิทธิ์ช่วยเหลือ ตั้งแต่เดือนมิถุนายนถึงเดือนธันวาคม 2564 ระยะเวลาสูงสุด 7 เดือน สามารถลงทะเบียนได้ที่สํานักงานใหญ่ และสาขาทั่วประเทศ
มาตรการที่ 13 : พักชําระเงินต้น และจ่ายเฉพาะดอกเบี้ยรายเดือน สําหรับลูกค้าที่มีสถานะบัญชีปกติ (ไม่เป็น NPL ไม่อยู่ขั้นตอนของกฎหมาย และไม่อยู่ระหว่างทําข้อตกลงประนอมหนี้) ที่อยู่ระหว่างใช้มาตรการความช่วยเหลือเดิมของธนาคาร
มาตรการที่ 14 : พักชําระเงินต้น และจ่ายเฉพาะดอกเบี้ยรายเดือน พร้อมลดดอกเบี้ยลงเหลือ 3.90% ต่อปี สําหรับลูกหนี้ที่สถานะ NPL และลูกหนี้ NPL ที่อยู่ระหว่างการปรับโครงสร้างหนี้ ซึ่งจะพ้นสิทธิการปรับโครงสร้างหนี้ที่ใช้อยู่หากใช้มาตรการที่ 14 และต้องเป็นผู้ที่ได้รับผลกระทบจากการประกอบอาชีพ หรือทําธุรกิจ หรือการค้า เนื่องจาก COVID-19 และไม่สามารถผ่อนชําระเงินงวดให้ธนาคารได้ตามสัญญาเงินกู้หรือข้อตกลงปรับโครงสร้างหนี้หรือตามคําพิพากษา
ทั้งนี้ สําหรับลูกค้าที่มีความประสงค์เข้ามาตรการเพื่อขยายระยะเวลาความช่วยเหลือ จะต้อง Upload หลักฐานยืนยันว่าได้รับผลกระทบทางรายได้ผ่านทาง Application : GHB ALL และ GHB Buddy ให้ธนาคารพิจารณา เช่น สลิปเงินเดือน หนังสือรับรองจากหน่วยงานต้นสังกัด ภาพถ่าย หรือ Statement เป็นต้น ส่วนกรณีที่ลูกค้าไม่มีสมาร์ทโฟนสามารถกรอกข้อมูลเพื่อแจ้งความประสงค์ขอรับความช่วยเหลือตามมาตรการได้ที่ www.ghbank.co.th และภายในเดือนตุลาคม 2564 ธนาคารจะทําการสํารวจความประสงค์ของลูกค้าอีกครั้งว่ามีความพร้อมที่จะกลับมาผ่อนชําระได้ตามปกติหรือไม่ หรือยังคงได้รับผลกระทบด้านรายได้ และต้องการรับความช่วยเหลือต่อไปจนถึงวันที่ 31 ธันวาคม 2564 สอบถามรายละเอียดเพิ่มเติมหรือติดตามข้อมูลข่าวสารของธนาคารได้ที่ศูนย์ลูกค้าสัมพันธ์ (Call Center) โทร 0-2645-9000 หรือ www.ghbank.co.th, Facebook Fanpage ธนาคารอาคารสงเคราะห์ และ Application : GHB ALL